Èxit de participació en les activitats del dia de l’arbre a Carcaixent
04 de Marzo de 2019

Carcaixent

Durant les dos últimes setmanes, l’alumnat de 3r a 5é de primària dels col·legis de Carcaixent han pogut participar de les activitats organitzades per la regidoria de Medi Ambient per celebrar el dia de l’arbre. Al voltant de 400 xiquets i xiquetes han visitat el Paratge Natural de l’Hort de Soriano on han col·laborat a reforestar amb més de 300 arbres d’espècies autòctones com pins i carrasques.

Per completar el programa, la regidoria de Medi Ambient de l’Ajuntament de Carcaixent, amb recursos propis i a través de l’empresa especialitzada en desenvolupament de projectes mediambientals, Medi XXI tallers formatius per a conscienciar a la població més jove en qüestions tan importants com el respecte al Medi Ambient.

Un dels tallers que més va cridar l’atenció de l’alumnat va ser la fabricació de bombes de llavors. Es tracta de boles fetes amb una barreja d’argila i terra vegetal amb llavors que s’empren per a dur a terme unes reforestacions més ecològiques, econòmiques i naturals. La terra vegetal, aplicada a les bombes, serveix per donar nutrients a la planta i ajudar a fer-la créixer al mateix temps que protegeix les llavors de ser menjades per animals.

La regidora de Medi Ambient, Paula Lozano, s’ha mostrat molt satisfeta per la bona acollida que han tingut estes jornades entre l’alumnat. “Més que la importància de l’acte de reforestar, per a l’Ajuntament de Carcaixent l’objectiu d’esta iniciativa és sensibilitzar als més menuts sobre la importància de cuidar del Medi Ambient i tenir una relació de respecte amb tot allò que els envolta i, més concretament, amb l’Hort de Soriano, un paisatge que han de sentir com a seu.”, ha explicat la regidora.

Paula Lozano també ha volgut agrair la implicació dels col·legis de Carcaixent que s’han sumat a la iniciativa així com del personal de l’àrea que dut a terme els tallers i l’organització. Per a les activitats l’Ajuntament va posar a disposició dels col·legis un autobús per traslladar-se des del centre, els monitors i els materials necessaris, sent la Conselleria d’Agricultura, Medi Ambient, Canvi Climàtic i Desenvolupament Rural la que ha facilitat els arbres per a la repoblació forestal.